На основу чл. 27. и чл. 28. Одлуке о јавним признањима града Врања („Службени гласник града Врања“, број 23/11 – пречишћен текст и 25/14), Комисија за мандатно – имунитетска и административна питања и избор и именовање Скупштине града Врања, на седници одржаној 02. октобра 2017. године, донела је

**О Д Л У К У**

**О ДОДЕЛИ ЈАВНОГ ПРИЗНАЊА „4. ОКТОБАР“-**

**- ДАН ОСЛОБОЂЕЊА ВРАЊА У ПРВОМ СВЕТСКОМ РАТУ**

**ЈАВНО ПРИЗНАЊЕ „4. ОКТОБАР“, у виду дипломе додељује се Центру Министарства одбране за локалну самоуправу Врање за изузетно организовање и извршавање задатака на плану одбране и заштите и безбедности грађана**

Центар Министарства одбране за локалну самоуправу Врање је територијални орган Министарства одбране, организационо и функционално везан за Регионални Центар МО Ниш. Формиран је 19.03.2010. године и наследник је Војног одсека Врање уз преузимање дела надлежности од ранијег Одељења за одбрану, сада Одељења за ванредне ситуације. Надлежан је за град Врање и општине Бујановац, Трговиште и Прешево.

Центар Министарства одбране за локалну самоуправу Врање је у периоду од 2014-2017.године граду Врању константно пружао неопходну стручну помоћ у изради Плана одбране града Врања. Као резултат заједничког рада, План је одобрен од стране Министарства одбране без икаквих претходних примедби што још једном потврђује огормну професионалност Центра. План је као такав усвојен на Градском већу у току ове године. Град Врање је, захваљујући ангажовању Центра Мининстарства одбране Врање, предузео све мере за несметан рад у случају ванредног и ратног стања, што је потврдио и највиши ниво контроле из Министарства одбране која је реализована у току ове године.

Центар Министарства одбране за локалну самоуправу Врање за свој квалитетан рад из области војне, радне и материјалне обавезе, планирања припрема за одбрану и рада са локалним самоуправама и предузећима на територији града у току 2016.године, проглашен је за најбољи у оквиру Регионалног центра Министарства одбране Ниш, који у свом саставу има 13 центара Министарства одбране. Активно промовишући војни позив, уз заједничке активности са 4.бригадом Копнене војске, велики број регрута се јавља на добровољно служење војног рока, далеко изнад просека заступљеног у Републици Србији, а велики је и одзив заинтересованих кандидата из Врања и околине за упис у војне школе.

Ове године са територије Центра Министарства одбране Врање упућено је 10 кандидата за војне школе и академије од чега 2 за Медицински факултет ВМА, 4 за Војну академију, 3 за Војну гимназију и један за Средњу-стручну војну школу. Да се не ради само о броју кандидата, већ о најбољим ученицима са територије Града који желе да упишу војне школе, говори и податак да је ове године најбољи студент завршне године Војне академије а сада млади потпоручник управо из Врања.

**Имајући у виду ове изванредне резултате, огромну,несебичну помоћ коју Центар Министарства одбране Врање континуирано пружа граду Врању као и целокупан рад Центра који доприноси заштити и безбедности грађана Врања, Комисија за мандатно-имунитетска и административна питања и избор и именовање Скупштине града Врања је одлучила да Центру Министарства одбране за локалну самоуправу Врање додели јавно признање „4.октобар“.**

**II**

**„ЈАВНО ПРИЗНАЊЕ 4.ОКТОБАР“, у виду дипломе са новчаним износом од 50.000,00 динара додељује се Драгану Стојковићу за учешће и допринос у случају елементарних непогода и других масовних несрећа.**

Драган Стојковић, рођен је 1972.године у Власу. Завршио је Саобраћајну школу, где је похађао смер техничара друмског саобраћаја.

Од 1997.године запослен је у ЈП „Водовод” Врање, као пословођа у служби механизације и 18 година ради на пословима возача теретног возила. Последње две године распоређен је на пословима руководиоца Службе механизације ЈП „Водовод” Врање. У досадашњем раду, више пута је награђиван од стране руководства предузећа у коме ради,за велику одговорност и преданост свом послу.

Драган Стојковић се посебно истакао у периоду ангажовања у ванредним ситуацијама, поплавама и снежним наносима, када је најбитније било стићи први и омогућити нормално одвијање свакодневних животних активности наших грађана у најудаљенијим месним заједницама.

У периоду снежних наноса, који су паралисали живот грађана Врања, Служба механизације и Драган Стојковић, били су први и испред свих. Почев од 09.01.2017.године када је због великих снежних падавина била проглашена ванредна ситуација на територији града Врања, Стојковић је седам дана даноноћно организовао радове на пробијању снежних наноса са циљем рашчишћавања путева на територији Пољанице. Тако је омогућено нормално одвијање саобраћаја, приступ здравственим службама на подручју Пољанице, као и приступ Сектору за ванредне ситуације који је становништво снабдевао водом, лековима и животним намирницима. Поред тога што је сам организовао рад механизације ЈП „Водовод“ Врање, Драган Стојковић је и управљао машинама приликом рашчишћавања снежних наноса. У снежним наносима је било блокирано возило санитета Здравственог центра у Врању које је заслугом Драгана Стојковића, у најкраћем року извучено из снежних наноса без икаквих последица по лица која су се у њему налазила.

**Имајући у виду сва наведена ангажовања Драгана Стојковића, велику одговорност и посвећеност послу коју је више пута показао у свом дугогодишњем раду,његово залагање и несебично пожртвовање у спашавању људских живота и успостављању несметане комуникације за време проглашења ванредне ситуације на територији града Врања услед обилних снежних падавина у јануару месецу 2017.године, Комисија за мандатно-имунитетска и административна питања и избор и именовање Скупштине града Врања је одлучила да Драгану Стојковићу додели јавно признање „4.октобар“.**

**III**

Одлуку објавити у „Службеном гласнику града Врања“ и на званичном градском сајту.

**КОМИСИЈА ЗА МАНДАТНО-ИМУНИТЕТСКА И АДМИНИСТРАТИВНА ПИТАЊА И ИЗБОР И ИМЕНОВАЊЕ СКУПШТИНЕ ГРАДА ВРАЊА**

**02.10.2017. године, број: 17-22/2017-10**

 ПРЕДСЕДНИК КОМИСИЈЕ

Мирослав Нешић